CELEX: 22021D0894
Language: hr
Date: 2021-05-17 00:00:00
Title: Odluka br. 1/2021 Odbora za trgovinu EU – Kolumbija – Peru – Ekvador od 17. svibnja 2021. o izmjeni Dodatka 1. Prilogu XII. (Vladine javne nabave) Sporazumu o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane [2021/894]

4.6.2021   
               
               
                  HR
               
               
                  Službeni list Europske unije
               
               
                  L 198/15
               
            
         ODLUKA br. 1/2021 ODBORA ZA TRGOVINU EU – KOLUMBIJA – PERU – EKVADOR
         od 17. svibnja 2021.
         o izmjeni Dodatka 1. Prilogu XII. (Vladine javne nabave) Sporazumu o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane [2021/894]
         ODBOR ZA TRGOVINU,
         uzimajući u obzir Sporazum o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, a posebno njegov članak 191.,
         budući da:
         
                     (1)
                  
                  
                     Člankom 191. Sporazuma o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane („Sporazum o trgovini”) utvrđuju se postupci kojima stranka može izmijeniti ili ispraviti obuhvat nabave u okviru glave VI. Sporazuma o trgovini.
                  
               
                     (2)
                  
                  
                     U odjeljku A pododjeljku 1. o tijelima središnje državne uprave iz Dodatka 1. Prilogu XII. Sporazumu o trgovini navedena su tijela središnje državne uprave Kolumbije čija je nabava obuhvaćena glavom VI.
                  
               
                     (3)
                  
                  
                     Na sastanku Pododbora za javnu nabavu održanom 17. listopada 2019. u Bogoti, Kolumbija je obavijestila Uniju o svojoj namjeri da ažurira popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini. U trenutku zaključenja pregovora o Sporazumu o trgovini između Unije i Kolumbije u 2010. nadležnosti takvih agencija izvršavala su tijela nabave na ministarskoj razini. Te agencije trenutačno nisu na popisu tijela nabave na središnjoj razini u obuhvatu Kolumbije.
                  
               
                     (4)
                  
                  
                     Unija i Kolumbija suglasne su da bi popis tijela nabave Kolumbije na središnjoj razini trebalo ažurirati dodavanjem tih šest agencija kako je utvrđeno u ovoj Odluci.
                  
               
                     (5)
                  
                  
                     Stoga je potrebno izmijeniti odjeljak A pododjeljak 1. Dodatka 1. Prilogu XII. Sporazumu o trgovini. Unija i Kolumbija suglasne su da takvo ažuriranje ne bi trebalo zahtijevati kompenzacijske prilagodbe jer je riječ o neznatnoj izmjeni u skladu s člankom 191. stavkom 2. Sporazuma o trgovini.
                  
               
                     (6)
                  
                  
                     Na temelju članka 14. stavka 3. Sporazuma o trgovini, u vezi s njegovim člankom 12. stavkom 4., odluka o izmjeni odjeljka A pododjeljka 1. Dodatka 1. Prilogu XII. Sporazumu o trgovini može se donijeti u okviru Odbora za trgovinu osnovanog Sporazumom o trgovini između Unije i Kolumbije, kao dotične andske zemlje potpisnice, jer se odnosi isključivo na njihov bilateralni odnos,
                  
               DONIO JE OVU ODLUKU:
         
            Članak 1.
            Na popis tijela nabave na središnjoj razini iz odjeljka A pododjeljka 1. Dodatka 1. Prilogu XII. (Vladine javne nabave) Sporazumu o trgovini dodaju se sljedeći naslov i šest agencija:
            „Izvršni odsjek
            
                        29.
                     
                     
                        Agencia Nacional de Minería
                     
                  
                        30.
                     
                     
                        Agencia Nacional de Infraestructura
                     
                  
                        31.
                     
                     
                        Agencia Nacional de Seguridad Vial
                     
                  
                        32.
                     
                     
                        Agencia Nacional del Espectro
                     
                  
                        33.
                     
                     
                        Agencia Presidencial de Cooperación Internacional de Colombia
                     
                  
                        34.
                     
                     
                        Agencia de Desarrollo Rural”.
                     
                  
         
            Članak 2.
            Izmjena iz članka 1. ne podrazumijeva nikakve kompenzacijske prilagodbe.
         
         
            Članak 3.
            Ova Odluka stupa na snagu na dan donošenja.
            Ova Odluka sastavlja se na službenim jezicima stranaka Sporazuma o trgovini, pri čemu je svaki od tih tekstova jednako vjerodostojan.
         
         
            
               
                  Za Odbor za trgovinu
               
               
                  Voditelj delegacije EU-a
               
               Paolo GARZOTTI
            
            
               
                  Voditelj delegacije Kolumbije
               
               Juan CARLOS CADENA